Fransman bly voor; Christiaan 6 houe agter | Netwerk24
Deur Sportredeaksie 22 November 2019 21:00
Die Fransman Mike Lorenzo-Vera is na die tweede ronde steeds die voorloper in Doebai.(Getty Images)
Mike Lorenzo-Vera het Vrydag in Doebai in die tweede ronde van die DP-wêreldkampioenskap gewys sy skitterspel die vorige dag was geen vloekskoot nie, toe hy sy voorsprong in dié gholftoernooi na drie houe gerek het.
Dié Fransman is op 12 houe minder as baansyfer nadat hy sy 63 in die eerste ronde met 'n telling van 69 opgevolg het.
Sy toernooitelling van 132 ewenaar die laagste getal houe ná 36 putjies sedert dié toernooi 11 jaar gelede vir die eerste keer in die Europese reeks beslis is.
Hy sou die geskiedenisboeke herskryf het was dit nie dat hy drie keer geset het vir 'n brouhou op die 18de putjie nie.
Engeland se Tommy Fleetwood en Jon Rahm van Spanje het albei hulle aanspraak verstewig om vanjaar se Race to Dubai-wedloop te wen, met rondes van onderskeidelik 68 en 69.
Fleetwood en Rahm is gesamentlik tweede op 135 houe (–9), drie agter Lorenzo-Vera.
Daar is nege houe tussen Lorenzo-Vera en Bernd Wiesberger (Oostenryk), die voorloper op die Race to Dubai-puntelys.
Wiesberger (70-71) het in die tweede ronde net een voëltjie behaal – op die syfer vier 11de putjie – en kon sover nog nie op dreef kom nie.
Die nommer twee op die wêreldranglys, Rory McIlroy, wat op die eerste dag onder die voorlopers was met 'n openingsronde van 64, het Vrydag tien houe meer nodig gehad in die tweede ronde.
McIlroy het die eerste vyf putjies gelyk aan syfer voltooi, maar het op die sesde (syfer 3) 'n dubbele brouhou op sy telkaart ingevul.
Christiaan Bezuidenhout van Suid-Afrika slaan Vrydag 'n hou uit die sandkuil in die tweede ronde van die DP-wêreldkampioenskap in Dubai.Foto: Getty Images
Hy het nooit daarna herstel nie en was nie naastenby so warm soos in die eerste ronde nie.
Die jong Suid-Afrikaner Christiaan Bezuidenhout slaan Saterdag in die derde ronde saam met McIlroy en die Belg Thomas Pieters in die gesamentlike vyfde plek af.
Bezuidenhout het sy ronde van 71 op die eerste dag met 'n indrukwekkende 67 (–5) opgevolg.
Sy landgenoot Louis Oosthuizen is twee agter hom ná twee agtereenvolgende rondes van 70 – vir 'n toernooitelling van –4.
Richard Sterne en Erik van Rooyen is albei 'n verdere drie houe terug ná rondes van 72. – europeantour.com